钦定古今图书集成/明伦汇编/闺媛典/第044卷
## 钦定古今图书集成/明伦汇编/闺媛典/第044卷

| 钦定古今图书集成 明伦汇编 第四十四卷 |

| |

钦定古今图书集成明伦汇编闺媛典

第四十四卷目录

闺义部纪事

闺义部杂录

闺义部外编

闺媛典第四十四卷

《公羊传》：邾娄颜之时，邾娄女有为鲁夫人者。孝公幼，
颜淫九公子于宫中，因以纳贼。臧氏之母，养公者也，
闻有贼，以其子易公，抱公以逃，贼至，凑公寝而弑之。
臣有鲍广父与梁买子者，闻有贼，趋而至。臧氏之母
曰：“公不死也在是，吾以吾子易公矣。”于是负孝公之
周愬天子，天子为之诛颜而立叔术，反孝公于鲁。颜
夫人者，妪盈女也，国色也。其言曰：“有能为我杀杀颜
者，吾为其妻。”叔术为之杀杀颜者，而以为妻。

《左传》：僖公二十二年：晋太子圉为质于秦，将逃归。谓
嬴氏曰：“与子归乎？”对曰：“子晋太子，而辱于秦，子之欲
归，不亦宜乎？寡君之使婢子侍，执巾栉，以固子也。从
子而归，弃君命也。不敢从，亦不敢言。”遂逃归。

《左传》僖公十五年：晋侯之入也，秦穆姬属贾君焉，且
曰：“尽纳群公子。”晋侯烝于贾君，又不纳群公子，是以
穆姬怨之。晋侯贿秦伯以河外列城五，既而不与。晋
饥，秦输之粟，秦饥，晋闭之籴。故秦伯伐晋，战于韩原，
获晋侯以归。穆姬闻晋侯将至，以太子罃弘与女简
璧登台而履薪焉，以免服衰绖逆，且告曰：“上天降灾，
使我两君，匪以玉帛相见，而以兴戎。若晋君朝以入，
则婢子夕以死；夕以入，则朝以死。唯君裁之！”乃舍诸
灵台。大夫请以入，公曰：“获晋侯，以厚归也。”既而丧归，
焉用之？

《左传·成公二年》，晋郤克及齐侯战于鞌，齐师败绩。齐
侯见保者曰：“勉之！齐师败矣。”辟女子，女子曰：“君免乎？”
曰：“免矣。”曰：“锐司徒免乎？”曰：“免矣。”曰：“苟君与吾父免矣，
可若乎？”乃奔。齐侯以为有礼，既而问之，辟司徒之妻
也，予之石。
《左传》：定公四年冬，蔡侯、吴子、唐侯伐楚，败诸雍澨，五
战及郢。己卯，楚子取其妹，季𦬒畀我以出，涉睢济江，
入于云中。王寝盗攻之，以戈击王，王孙由于以背受
之，中肩。王奔郧，锺建负季𦬒以从。五年，申包胥以秦
师至，吴师大败，逃归，楚子入于郢。王将嫁季𦬒，季𦬒
辞曰：“所以为女子，远丈夫也，锺建负我矣。”以妻锺建，
以为乐尹。

《战国策》：王孙贾年十五，事闵王。王出走，失王之处。其
母曰：“女朝出而晚来，则吾倚门而望；女暮出而不还，
则吾倚闾而望。女今事王，王出走，女不知其处，女尚
何归？”王孙贾乃入市中曰：“淖齿乱齐国，杀闵王，欲与
我诛者，袒右。”市人从者四百人，与之诛，淖齿刺而杀
之。

《外史》：魏王曰：“寡人有母，结发于先君而生寡人，先君
之侧室，生寡人伯兄，先君曰：‘侧室之子虽长，非嫡也，
寡人是命。先君之侧室亦舍长子伯兄而拾，寡人告
我，先君曰：‘君无以妾之子为长，而命以国，使妾有他
衅，惟嫡子仲氏立，妾之福也’’。”先君曰：“立嫡之命，出吾
意也，而议未布于外内，以汝长子之故，今汝以一妇
而能礼让且智，吾之内衅由汝熄矣。”遂议立寡人。先
君之侍臣谓寡人曰：“公子可以避矣。如不避，必有内
言，寡人是以行。”先君之侧室闻之而忧，告先君曰：“夫
人之公子行矣，君何不闻妾之子不可夺也？意者君
以妾之故而迁其前言乎？不然，何公子捐国而行也？
若公子罪妾，妾将携其子而假君，所以赐妾与子也。
妾与国孰重？妾与宗庙孰重？妾与公子孰重？妾在而
公子行，妾安能一日求活耶？愿君亟反之，非为妾也，
为公子也，为国与宗庙人民也。不然，妾虽万死而不
足赎。君之心，胡可明也？”先君遂返寡人于国。

《史记信陵君列传》：秦破赵长平军，进兵围邯郸。魏王
使将军晋鄙将十万众救赵，留军壁邺。平原君让魏
公子，公子数请魏王及宾客辨士，说王万端，魏王畏
秦，终不听。公子欲以客往赴秦军，与赵俱死。行过夷
门，见侯生，具告所以。侯生曰：“‘公子欲赴秦军，譬若以
肉投馁虎，何功之有哉’！乃屏人与语曰：‘嬴闻晋鄙之
兵符常在王卧内，而如姬最幸，出入王卧内，力能窃
之。嬴闻如姬父为人所杀，如姬资之三年，自王以下，
欲求报其父仇，莫能得。如姬为公子泣，公子使客斩
其仇头，敬进如姬，如姬之欲为公子死，无所辞，顾未
有路耳。公子诚一开口请如姬，如姬必许诺，则得虎
符，夺晋鄙军，北救赵而西却秦，此五霸之伐也’。”公子
从其计，请如姬。如姬果盗晋鄙兵符与公子，

《汉书王陵传》：“王陵，沛人也。高祖微时，兄事陵。及高祖起沛，入咸阳，陵亦聚党数千人，居南阳，不肯从沛公。
及汉王之还击项籍，陵迺以兵属汉。项羽取陵母置
军中，陵使至，则东乡坐陵母，欲以招陵。陵母私送使
者，泣曰：‘愿为老妾语陵，善事汉王。汉王长者，毋以老
妾故，怀二心。妾以死送使者’。遂伏剑而死。项王怒，亨
陵母。陵卒从汉王定天下，封安国侯，为右丞相。”
《后汉书赵苞列传》：“苞字威豪，甘陵东武城人。初仕州
郡，迁辽西太守，抗厉威严，名振边俗。以到官明年，遣
使迎母及妻子。垂当到郡，道经柳城，值鲜卑万馀人
入塞寇钞，苞母及妻子遂为所劫质，载以击郡。苞卒，
步骑二万与贼对阵，贼出母以示苞，苞悲”号谓母曰：
“为子无状，欲以微禄奉养朝夕，不图为母作祸。昔为
母子，今为王臣，义不得顾私恩，毁忠节，唯当万死，无
以塞责。”母遥谓曰：“威豪人各有命，何得相顾以亏忠
义？昔王陵母对汉使，伏剑以固其志，尔其勉之！”苞即
时进战，贼悉摧破，其母妻皆为所害。苞殡殓母毕，自
上归葬。灵帝策吊慰，封鄃“侯。苞葬讫，遂欧血而死。”
《三国魏志杨阜传》：“马超率众戎渠帅以击陇上郡县，
陇上郡县皆应之，惟冀城奉州郡以固守。阜率国士
大夫及宗族子弟胜兵者千馀人，使从弟岳于城上
作偃月营，与超接战。自正月至八月而救兵不至，遣
别驾阎温循水潜出求救，为超所杀。于是刺史太守
开城门迎超”，超入，拘岳于冀，使杨昂杀刺史、太守。阜
有报超之志，而未得其便。顷之，阜以丧妻求葬，假阜
外兄姜叙屯历城。阜少长叙家，见叙母及叙说前在
冀中时事，歔欷悲甚。叙曰：“何为乃尔？”阜曰：“‘守城不能
完，君亡不能死，亦何面目以视息于天下！马超背父
叛君，虐杀州将，岂独阜之忧责，一州士大夫皆蒙其
耻。君拥兵专制，而无讨贼心，此赵盾所以书弑君’也。
超强而无义，多衅易图耳。”叙母慨然，敕从阜计定，起
兵于卤城。超闻阜等兵起，自将袭历城，得叙母。叙母
骂之曰：“汝背父之逆子，弑君之桀贼，天地岂久容汝，
而不早死，敢以面目视人乎！”超怒，杀之。及陇右平，太
祖封讨超之功，曰：“姜叙之母劝叙‘早发，明智乃尔’”，虽
杨敞之妻，盖不过此。

皇甫谧《列女传》：“建安中，马超攻冀，害凉州韦康，州人
凄然，莫不感愤。姜叙为抚夷将军，拥兵屯历。叙姑子
杨阜故为康从事，同等十馀人皆略属超，阴相结为
康报仇。未有间，会阜妻死，辞超归西宁，因过至历，候
叙母，说康被害及冀中之难，相对泣良久，姜叙举室
感悲。叙母曰：‘咄！伯奕韦使君遇难，岂一州之耻，亦汝
之负，岂独义山哉！汝无顾我事，淹变人生，谁不死！死
国忠义之大者，但当速发，我自为汝当之，不以馀年
累汝也’。”因敕叙与阜参议，许诺。分人传语乡里尹奉、
赵昂及安定梁宽等，令叙先举兵叛。超怒，必自来击
叙，宽等因从后闭门。约誓已定，叙遂进兵入卤。昂、奉
守祁山，超闻果自出击叙，宽等因从后闭冀门。超失
据过卤，叙守卤，超因进至历。历中见超往，以为叙军
还，又闻超已走奔汉中，故历无备。及超入，历执叙母，
母怒骂超，超被骂，大怒，即杀叙母及其子，烧城而去。
阜等以状闻，太祖甚嘉之，手令褒扬。

《三国志骆统传》：统母改适为华歆小妻，统时八岁，遂
与亲客归会稽，事适母甚谨。时饥荒，乡里及远方客
多有困乏，统为之饮食衰少。其姊仁爱有行，寡居无
子，见统甚哀之，数问其故，统曰：“‘士大夫糟糠不足，我
何心独饱’？姊曰：‘诚如是，何不告我而自若’若此乃自
以私粟与统，又以告母，母亦贤之，遂使分施，由是显”
名。

《世说新语》：王大将既为逆，顿军姑孰。晋明帝以英武
之才，犹相猜惮，乃著戎服，骑巴賨马，赍一金马鞭，阴
察军形势。未至十馀里，有一客姥，居店卖食，帝过谒
之，谓姥曰：“王敦举兵图逆，猜害忠良，朝廷骇惧，社稷
是忧。故劬劳晨夕，用相觇察，恐形迹危露，或至狼狈。
追迫之日，姥其匿之。”便与客姥马鞭而去。行敦营，匝
而出，军士觉，曰：“此非常人也。敦卧心动，此必黄须鲜
卑奴来。”命骑追之，已觉多许里，追士因问向姥：“不见
一黄须人，骑马度此耶？”姥曰：“去已久矣，不可复及。”于
是骑人息意而反。

《江左名士传》：“谢鲲邻家有女，尝往挑之。女方织，以梭
投，折其两齿。”

《宋书顾琛传》：“琛为西阳王子尚抚军司马，母孔氏时
年百馀岁。晋安帝隆安初，琅邪王𫷷于吴中为乱，以
女为贞烈将军，悉以女人为官属，以孔氏为司马。及
孙恩乱后，东土饥荒，人相食，孔氏散家粮以赈邑里，
得活者甚众，生子皆以孔为名焉。”

《宋书刘怀肃传》：“初，高祖产而皇妣殂，孝皇贫薄，无由
得乳，人议欲不举高祖。高祖从母生刘怀敬，未期，乃
断怀敬乳，自养高祖。高祖以旧恩，怀敬累见宠授，至
会稽太守。”

《南史孝义孙棘传》：“孙棘，彭城人也。宋大明五年，发三
五丁，弟萨应充行，坐违期不至，棘诣郡辞列：棘为家长，令弟不行，罪应百死，乞以身代萨、萨又辞列自引。
太守张岱疑其不实，以棘、萨各置一处，报云：‘听其相
代。颜色并悦，甘心赴死’。棘妻许又寄语属棘：‘君当门
户，岂可委罪小郎？且大家临亡，以小郎属君，竟未妻
娶，家道不立。君已有二儿，死复何恨’！”岱依事表上。孝
武诏特原罪，州加辟命，并赐帛二十匹。

《梁书顾协传》：“协幼孤，随母养于外氏，自丁艰忧，遂终
身布衣蔬食，少时娉舅息女，未成婚而协母亡，免丧
后不复娶。至六十馀，此女犹未他适，协义而迎之。”
《魏书崔辩传》：“辩长子景儁，子巨伦，有姊，明惠有才行，
因患眇一目，内外亲类莫有求者，其家议欲下嫁之。
巨伦姑，赵国李叔引之妻，高明慈笃，闻而悲感曰：‘吾
兄盛德，不幸早世，岂令此女屈事卑族’？”乃为子翼纳
之，时人叹其义。崔氏与翼书诗数十首，辞理可观。
《陈书徐孝克传》：梁末侯景寇乱，京邑大饥，饿死者十
八九。孝克养母，𫗴粥不能给。妻东莞臧氏，领军臧质
之女也，甚有容色，孝克乃谓之曰：“今饥荒如此，供养
交阙，欲嫁卿与富人，望彼此俱济，于卿意如何？”臧氏
弗许。时有孔景行者，为侯景将，富于财，孝克密因媒
者陈意，景行多从左右，逼而迎之，臧涕泣而去。所得
谷帛，悉以供养。孝克又剃发为沙门，改名法整，兼乞
食以充给焉。臧氏亦深念旧恩，数私致馈饷，故不乏
绝。后景行战死，臧伺孝克于途中，累日乃见，谓孝克
曰：“往日之事，非为相负，今既得脱，当归供养。”孝克默
然无答，于是归俗，更为夫妻。

《南史杜龛传》：龛，僧辩婿也。始为吴兴太守，以陈武帝
非素贵。及为之本郡，以法绳其宗门，无所纵舍，武帝
衔之切齿。及僧辩败，龛乃据吴兴以拒之，频败陈文
帝军。龛好饮酒，终日恒醉，勇而无略。部将杜泰私通
于文帝，说龛降，龛然之。其妻王氏曰：“霸先仇隙如此，
何可求和？”因出私财赏募，复大败文帝军。后杜泰降
文帝，龛尚醉不觉，文帝遣人负出项王寺前斩之，王
氏因截发出家。

《隋书参朱敞传》：“敞，参朱荣之族子。父彦伯，齐神武帝
尽诛参朱氏。敞小，随母养于宫中。及年十二，自窦而
走，见童儿群戏者，易衣而遁，追骑不识，执绮衣儿得
免。遂入一村，见长孙氏媪踞胡床而坐。敞再拜求哀，
长孙氏愍之，藏于复壁。三年，购之愈急，迹且至，长孙
氏曰：‘事急矣，不可久留’。资而遣之。遂诈为道士，变姓”
名，微服西归于周，太祖见而礼之。武帝东征，上表求
从。攻城陷阵，所当皆破。进位上开府，除胶州刺史。于
是迎长孙氏及弟置于家，厚资给之。

《唐书薛举传》：“薛举自号西秦霸王，未几死，仁杲代立。
未葬而仁杲灭其将旁仚地降，诏即统其兵，未几复
叛。仚地，羌豪也，举父子信倚之。至是入南山，繇商洛
出汉川，众数千，所过剽害，败大将庞玉。至始州，掠王
氏女，醉寝于野，王取仚地所佩刀斩之，送首梁州。诏
封女为崇义夫人。”

《耳目记》：唐滕王极淫，诸官妻美，无不尝遍，诈言妃唤
即行无礼。时典签崔简妻郑氏初到，王遣唤，欲不去，
惧王之威，去则被辱。郑曰：“昔愍怀之妃不受贼逼，当
今清泰，敢行此事耶？”遂入王中门外小阁，王在其中，
郑入欲逼之，郑大叫，左右曰：“王也。”郑曰：“大王岂作如
是，必家奴耳。”取一只履击王头破，抓面流血，妃闻而
出，郑氏乃得还。王大惭，旬日不视事。简每日参候，不
敢离门。后王衙坐，简向前谢过。王惭却入。月馀日乃
出。诸官之妻曾被王唤入者，莫不羞之。其婿问之，无
辞以对。

《淮安府志》：潼水王义方，擢侍御史，将论李义府之奸，
意必得罪，问计于母，母曰：“昔王母伏剑成陵之义，汝
能尽忠，吾死何恨。”义方遂劾义府，卒以谏显。

《资治通鉴》：唐右司郎中冯翊乔知之有美妾曰碧玉，
知之为之不昏。武承嗣借以教诸姬，遂留不还。知之
作《绿珠怨》诗以寄之，碧玉赴井死。承嗣得诗于裙带，
大怒，讽酷吏罗告，族诛之。

《笔记》：“李北海与张说交恶，以枉下狱论死。其妻上书
请戍边自赎，得末减，贬遵化尉，流瘴岭南。”

《唐书文艺李邕传》：“邕贬遵化尉，流岭南。邕妻温为邕
请戍边自赎曰：邕少习文章，疾恶如仇，不容于众，邪
佞切齿，诸儒侧目。频谪远郡，削迹朝端，不啻十载。岁
时叹恋，闻者伤怀。属国家有事泰山，法驾旋路，邕献
牛酒，例蒙恩私。妾闻正人用则佞人忧，邕之祸端，故
自此始。且邕比任外官，卒无一毁，天意暂顾，罪过旋”
生。谚曰：“士无贤不肖，入朝见嫉，惟陛下明察。”邕初蒙
讯责，便系牢户，水不入口者逾五日，气息奄奄，唯吏
是听。事生，吏口绝邕手书，贷人蚕种，以为枉法；市罗
贡奉，捐为奸赃。于时匦使朝堂，守捉严固，号天诉地，
谁肯为闻？泣血去国，投骨荒裔，永无还期。妾愿使邕
得充一卒，效力王事，膏涂朔边，骨粪“沙壤。”《成邕》夙心，
表入不省。

《唐书张巡传》：安禄山反，河南节度使嗣虢王巨屯彭城，假巡先锋。俄而鲁东陷贼，济阴太守高承义举郡
叛，巨引兵东走临淮。贼将谋趋宁陵，绝巡饷路。巡外
失巨依，拔众保宁陵。巨之走临淮，巡有姊嫁陆氏，遮
王劝勿行，不纳，赐百缣勿受，为巡补缝行间，军中号
“陆家姑。”先巡被害。

《唐书仆固怀恩传》：“怀恩护回纥归国，道太原，辛云京
内忌怀恩，又以其与回纥亲，疑可汗见袭，闭关不敢
犒军。怀恩大怒，表上其状，顿军汾州。会监军骆奉先
自云京所归，云京已厚结其懽，因言怀恩与可汗约，
反状明白。奉先过怀恩，升堂拜母，母让曰：‘若与我儿
约兄弟，今何自亲云京？然前事勿论，自今宜如初’。酒”
酣，怀恩舞，奉先厚纳以币。怀恩未及酬，奉先亟辞去。
怀恩遣左右匿其马，奉先疑图己，乘夜遁归，怀恩惊
追，与其马。奉先还，具奏怀恩反状。怀恩上表陈情，诏
宰相临谕诏旨劝入朝，怀恩许诺。副将范志诚谏，以
为“嫌隙成矣，奈何入不测之朝？”乃止。使子玚攻云京，
云京败，进攻榆次，未拔，追兵于祁，责其缓，鞭之，众怒。
怀恩闻，以告母，母曰：“我戒汝勿反，国家训汝不浅，今
众变，祸且及我，奈何？”怀恩再拜出，母提刀逐之，曰：“吾
为国杀此贼，取其心以谢军中。”怀恩走，乃与部曲三
百北渡河走灵武，稍稍引亡命，军复振。帝念旧勋，不
加罪，诏辇其母归京师，厚恤之，以寿终。

《唐书朱泚传》：泚僭位于宣政殿，号大秦。帝使高重杰
屯梁山御贼，贼将李日月杀之。日月锐甚，自谓无前。
浑瑊伏兵漠谷，引数千骑攻长安，引却日月尾，追遇
伏斗，射日月杀之。泚怅恨，其母不哭，骂曰：“奚奴天子
负而何事，死且晚！”

《唐国史补》：吐蕃自贞元末失维州，常惜其险，百计复
之。乃选妇人有心者，约曰：“去为维州守卒之妻，十年
兵至，汝为内应。”及元和中，妇人已育数子，蕃寇大至，
发火应之，维州复陷。

《唐书李白传》：“白度牛渚矶，至姑孰，悦谢家青山，欲终
焉。及卒，葬东麓。元和末，宣歙观察使范传正祭其冢，
禁樵采。访后裔，惟二孙女嫁为民妻，进止仍有风。范
因泣曰：‘先祖志在青山，顷葬东麓非本意。传正为改
葬，立碑焉。告二女将改妻士族，辞以孤穷，失身命也，
不愿更嫁。传正嘉叹，复其夫徭役’。”

《楮记》室唐李光进弟光颜，先娶，而母委以家事。及光
进娶，母已亡。弟妇封赀贮，纳管钥于姒。光进命返之，
曰：“娣逮事姑，尝命主家事，不可改。”因相持泣，乃如初。
《大唐新语》：南中丞卓吴楚，游学十馀年，衣布缕，乘牝
卫，薄游蔡州。州牧待之似厚，而为吏难阻。每宴集令
召，则云南秀才自以衣冠不整，称疾不赴。羁旅穷愁，
似无容足之地，惟城南鬻饭老妪，待之无厌色。后十
七年，卓为蔡州牧，曰：“古人一饭之恩必报，睚眦之怨
必酬。”遂戮仇吏而报饭妪。后转黔南经略使。

《云溪友议》：潞州沈尚书绚，宣宗九载主春闱，将欲放
榜，其母郡君夫人曰：“吾见近日崔、李侍郎皆与宗盟
及第，似无一家之谤。汝叨此事，家门之庆也。于诸叶
中拟放谁耶？”绚曰：“莫先沈先也。”太夫人曰：“沈先早有
声价，沈擢次之，二子科名，不必在汝，自有他人与之。
吾以沈儋孤单，鲜有知者，汝其不愍，孰能见哀？”绚不
敢违慈母之命，遂放儋第焉。先后果升上第，擢奏芸
阁从事。三湘太夫人之朗悟，儋亦感激焉。

《镇江府志》：孟昶被毁，深自惋失。及刘裕建义，与昶定
谋，欲尽散财物以供军粮，谓妻周曰：“刘迈毁我于桓
公，便是一生沦落，决当作贼。卿幸可早尔离绝，脱得
富贵，相迎不晚也。”周曰：“君父母在堂，欲建非常之谋，
岂妇人所可谏阻？事之不成，当于奚官中奉养。大家
义无归志也。”昶怆然久之而起。周为倾资产以给所
需，家人不知。

陆游《南唐书丘旭传》：“旭字孟阳，随计金陵，凡九举而
曳白者六七，然自励弥笃，不以为耻。既而困窘，无进
取意。秋试将迩，寡嫂问行期，旭以匮乏告。刘曰：‘苟济
荣望，虽孤儿可鬻，况赀用乎？于是罄橐遗之，旭不得
已，再就乡举。明年春，试《厚德载物赋》，旭为第一’。”
《石林燕语》：“章郇公高祖母练氏，其夫均为王审知偏
将，领”军守西岩。一日，盗至不能敌，遣二亲校请兵于
审知，后期不至，将斩之。练氏为请不得，即密取奁中
金遗二校使逃去，二校奔南唐。会王氏国乱，李景即
遣兵攻福建，时均已卒矣。二校闻练氏在，亟遣人赍
金帛招之使出，曰：“吾翌日且屠此城，若不出，即并及
矣。”练氏返金帛不纳，曰：“为我谢将军，诚不忘前日之
意，幸退兵使吾城降，吾与此城人可俱全，不然，愿与
皆屠，不忍独生也。”再三请不已，二将感其言，遂许城
降，均十五子，五为练氏，出郇公与申公皆其后也。
《茅亭客话》：庚子岁天兵讨益部，贼突围宵遁，主帅愍
城中民，使招诱出城，大军方入搜捕，及平定后，尽令
归家南市渠中有一盲女，年七八岁，叫云：“父耶母耶
兄耶嫂耶！何处去，不供给我饮食也。”其盲女为饥渴

常教念佛书，鞠养甚厚。父死于输给不迨，母死于忧
愤，嫂因供给役夫，中流矢而毙。兄城陷而不知存亡，
更无亲戚，观者痛心流涕。经旬，或遇邻妇问盲女存
亡，邻妇云：“盲女不接他人饮食，但悲号呼叫。其亲水
饮不入口，苏而复绝，七日而死。”因悯而舍馀烬者，材
而焚之，于盲女衣中获白金一两，遂鬻之以供僧画
像焉。呜呼！城陷日，似此者多矣，独书《盲女》者，鄙意有
激焉。夫家富则礼义兴，苟不足则礼义俱废，人之常
情也。当是时，民家财罄，窘迫尤甚。邻妇独能舍馀烬
之材，焚烧盲女，复于女衣中获金，不为己用，与盲女
供僧画像。奇哉！邻妇能于困穷窘迫之际存诚如是，
故特书之。今之见利亡义者，斯邻妇之罪人乎？
《湘山野录》：李丞相沆有长者，誉一世，仆逋宅金数十
千，忽一夕遁去，有女将十岁，美姿格，自写一券系于
带，愿卖于宅以偿焉。丞相大恻之，祝夫人曰：“愿如己
子，育于室，训教妇德，俟长，求偶嫁之。”请夫人亲结缡，
以主其婚，然而务在明洁，夫人如所诲。及笄择一婿，
亦颇良，具奁币归之，女范果坚白。

《过庭录》：张康节公晚年鳏居，有侍妾晏康，奉公甚谨，
未尝少违意。公尝召而谓曰：“吾死亦当从我尔。”妾恭
应曰：“惟命是从。”公薨，妾果相继死，人以为异。

《倦游杂录》：刘潜以淄州职官权知郓州平阴县事。一
日与客饮驿亭，左右报“太夫人暴疾。”潜驰归，已不救
矣。潜抱母一恸而绝。其妻见潜死，复抚潜尸大号而
卒，时人伤之。

《江阴县志》：“丁思妻谢氏，元祐间挝登闻鼓，乞割己田
二千亩，宅一区，为义庄义宅以供祠祭，以赡族人，子
孙从长管摄，不许改易。元祐八年七月二十七日有
旨褒嘉。十有三年，孙彬乙科擢第三，入为郎，秉麾节。”
《处州府志》：“叶光妻梅氏，年少寡居。元祐中，郡守胡宗
质增刱州学，梅助钱二千缗，又卖珠冠得五百缗以”
益之。建义学于乡，请名士叶端仁教《五经》，又聘一师
训诲乡中子弟。

《山房随笔》：赵静斋淮被执于溧阳丰登庄，至府辞家
庙，即登櫂去，至瓜州被刑，无敢理其尸者。有一宠姬
在焦佥省处，启佥省云：“赵四知府今日已死，妾元是
他婢子，望相公以妾之故，将尸焚化，也是相公一段
阴骘。”焦许焉，乃作一棺焚之。又启收骨，散之于水，亦
许之。遂以裙盛骨殖到江下，大恸，投江而死。

《随隐谩录》：“钱塘范十郎二女，俱为云间富民陆氏妾。
长曰莺莺，有宠，早死。次曰燕燕，与群妾等。陆病且贫，
货所居，栖墓庐。群妾皆散，燕燕独不忍去，因食贫十
馀年，陆死，自鬻以葬焉。呜呼，豫让怀智伯国士恩，始
以国士报燕燕，不贤于让哉！”

《扬州府志》：“安仁乡有姑嫂刈稻，姑溺，嫂援之，俱死水
中共瘗。沟旁忽生莲花数朵，居人异之，启其棺，花茎
皆从口出。今双冢尚存。”

《金史路伯达传》：“伯达累迁刑部侍郎、太常卿，拜安国
军节度使，未几，改镇安军。尝使宋回，献所得金二百
五十两、银一千两以助边，表乞致仕，末及上而卒，其
妻傅氏言之，上嘉其诚，赠大中大夫，仍以金银还之。
傅泣请弗许。傅以伯达尝修冀州学，乃市信都、枣强
田以赡学，有司具以闻，上贤之，赐号成德夫人。”
《宝符传》：天兴元年，北兵攻城，矢石之际，忽见一女子
呼于城下曰：“我倡女张凤奴也，许州破被俘至此，彼
军不日去矣，诸君努力坚守，无为所欺也。”言竟，投濠
而死，朝廷遣使驰祭于西门。正大、天兴之际，妇人节
义可知者数人耳。凤奴事，别史录之，盖有所激云。
《辍耕录》：聂以道宰江右邑，一日，有村人早出卖菜，拾
得至元钞十五锭，归以奉母。母怒曰：“得非盗来而欺
我乎？纵有遗失，亦不过三两张耳，宁有一束之理？况
我家未尝有此，立当祸至。可急速送还，毋累我为也。”
言之再，子勿从。母曰：“必如是，我须诉之官。”子曰：“拾得
之物，送还何人？”母曰：“但于拾处俟之，定有失主。”子遂
依命携往。顷间，果见寻钞者至。村人本朴质，竟不诘
其数，便以付还。傍人皆令分取为赏。失主靳曰：“我原
三十定，方才一半，安可赏之？”争闹不已，相持至厅事
下聂推问村人，其词寔。又密唤其母，审之合。乃俾二
人各具失者寔三十定，得者寔十五定，文状在官。却
谓失主曰：“此非汝钞，必天锡贤母以养老者。若三十
定，则汝钞也。可自别寻去。”遂给付母子，闻者称快。
《辍耕录》：至正壬辰秋，边寇陷常州，守吏望风奔溃。徐
妇倡者，寇命以佐燕，乃愤詈勿从，竟刺死之。未几，江
浙平章定定来克复，儒流吴寅夫、赵君谟等，以从逆
伏诛。嘉兴张翔南作忠徐倡诗，以白于世曰：西神峨
峨睢孽蔓，乘兵涂甿膏，国武乏兴，唶尔尸素。营贿朋
城勿典，守妖狐凌彼章逢之徒，冠伦魁。能蒲伏詟服，
倒授太阿傔以承。天廓不白，暑雨冰。纲常沦隳，线绝
罔凭。胡为优徐倡，冶容倚市矜。鬕妖驱之俾侑乐，頩
玉肆詈无陵兢。噤讴褫舞馀，怒鬟植鬅鬠。铅为钢刃划膺，载营霸，灼上升。顾守臣钜儒，汗恧衔愧死莫惩。
二仪磅礡忠义气，犹出下里孰可仍。桓桓执夷徒，乃
反经沟塍。尔倡丹衷，烛日月，易粉黛，誉声绳绳，污渎
流回清澂。如吴寅夫平日所为之事，实名教中所不
齿者，一死固有馀辜。赵颇纯谨老成，乃亦在列，可哀
也已！《随隐漫录》载，宋端平二年，李全据高邮城叛，召
官奴毛惜惜佐酒，骂曰：“汝本健儿，官家何负于汝而
反？吾有死耳，不能为反贼行酒。”全以刃裂口，立命脔
之，骂至死不绝。后阃臣以闻，特封英烈夫人，且锡庙。
潘紫岩有诗曰：“淮海艳姬毛惜惜，蛾眉有此万人英。
恨无匕首学秦女，向使裹头真杲卿。玉骨花颜城下
土，冰魂雪魄史间名。古今无限腰金者，歌舞筵中过
一生。”噫！当是时也，奸凶得志，势焰熏天，虽厚禄重臣，
峨冠世儒，罔不效力执事，战兢奔走于指挥之下。而
娼优下贱，乃能奋不顾身，独何人与？夫徐氏之与英
烈夫人，同一死耳，而无有为之举，申朝廷，褒封号，以
为世劝，惜哉！

《顺德县志》：黄女官名阿妹，大学士梁储母黄太夫人
外祖姑也。黄太夫人未字时，极荷女官钟爱，太夫人
德之。洪武二十年，选入后宫，太祖高皇帝命为司宝，
锡之敕命，赐名惟德，宠眷甚隆。宣德七年，乞骸南归，
皇太后为诗赐之。太夫人临终，语其少子亿曰：“汝外
王父母无嗣，今为之后者，家业陵替，伤哉！汝异日富
贵，毋俾汝外王父母及祖姑为馁鬼，则吾可以瞑目
矣。”亿后第进士，官至广西少参致仕，追念太夫人遗
命，为之立祠以祀云。

《松江府志》：御史冯恩上疏论劾冢宰逮诏狱，讹言汹
汹，欲籍其家，家人奔窜，母吴氏挈孙行可入京，沥血
为疏奏曰：“儿戆无状，万死有馀罪。但妾临年，不忍见
子被戮，愿以身赎子，稍延嗣息。”不报。行可卒申其说，
末减戍雷州。

《如皋县志》：县东去城十里至汤家湾，为余氏族居。隆、
万间，里中一贵人罢归，用青乌家言，售余氏地为墓。
既售，将发其冢。旁有一冢，余之嫠妇与其姑依焉。嫠
妇念姑耄，贵人势炽，冢不可保。一日，召家人市牲醴，
具酒肴列庭中，尽延余族，奉其姑上座。妇下拜，进姑
酒二爵，乃遍拜族人，已出匕首置几上，徐言曰：“新妇
奉姑，本欲终其天年，不谓今日祸且叵测，亡夫朽骨
将不保，安用偷生？今日长与姑别，俟贵人来，我必以
颈血溅其衣。”自是挟匕首，共起居。贵人知不可夺，遂
已，今其冢嵬然独存。

《宣城县志》：宣城东乡仙女桥，相传谷麻村有麻氏女，
及笄未聘，父母并丧，遗二幼弟，叹曰：“我去，二孤将安
托。”遂不嫁，抚之长与纳妇，相与若姑妇，澹然终身。里
人异之，称仙女。尝捐赀珥构桥溪上，以便行者，亦称
仙女桥。

《海盐县志》：“李云卿，明千户胄子查氏者，家素封，以卿
世秩，结为婚媾。未几鼎革，卿家破，查父悔盟，诱卿至
家，勒书罢婚，卿不得已听焉。查父袖纸示妻，方展读，
其女在后，掣纸碎之曰：‘缔婚父寔为主，奈何以盛衰
改移？女惟一死以谢’。李父大怒曰：‘为汝计，终身反逆，
我非我女也’。遂驱女出户，女泣别归李。越数日，查母”
潜遣婢饷鱼肉，女弗纳，曰：“既为贫家妇，分甘淡泊，安
用此？”日以女红自给，无几微尤怨。寻遘疾死。卿感之，
终身不娶。

《永和县志》：“康熙三十七年，岁大饥，本县妓者赛玉抱
得三四岁弃女于道，抚养不啻掌珍。年十四，玉具呈
于令，欲令择配良家，令急命归良诸生郭其子娶之。”

《战国策》：武安君谓燕王曰：“臣邻家有远为吏者，其妻
私人，其夫且归，其私之者忧之。其妻曰：‘公弗忧也，吾
已为药酒以待之矣’。后二日夫至，妻使妾奉卮酒进
之，妾知其为药酒也，进之则杀主父，言之则逐主母，
乃阳僵弃酒，主父大怒而笞之。妾之弃酒，上以活主
父，下以存主母也，忠至如此，然不免于笞。此以忠信”
得罪者也。

《韩诗外传传》曰：“夫行露之人，许嫁矣，然而未往也。见
一物不具，一礼不备，守死不往，君子以为得妇道之
宜，故举而传之，扬而歌之，以绝无道之求，防污道之
行。《诗》云：‘虽速我讼，亦不女从’。”

《冷斋夜话》：东坡南迁，侍儿王朝云者请从行，东坡佳
之，作诗有序曰：“世谓乐天有《鬻骆放杨枝词》，佳其至
老病不忍去。然梦得诗曰：‘春尽絮飞留不得，随风好
去落谁家’。乐天亦云：‘病与乐天相共住，春同樊素一
时归’。则是樊素竟去也。予家有数妾，四五年相继辞
去，独朝云随予南迁，因读乐天诗，戏作此赠之云：‘不学杨枝别乐天，还同通德伴伶元。伯仁络秀不同老，
天女维摩总解禅。经卷药炉新活计，舞裙歌板旧因
缘。丹成随我三山去，不作巫阳云雨仙’。”盖绍圣元年
十一月也。

《随手杂录》：郡君李氏，余婶也，尝有货珠子，老媪李氏
携珠子至，既去，遗珠子在地。婶收之后媪逾时不至。
一日，既至，形容瘠瘦，精神恍惚，非昔人也。婶诘之曰：
“向时所货珠子，归则失去。”告其主，以金十两偿之，其
主不许，因忧愁感疾，几不能起。婶曰：“珠子当时遗在
地，我得之，今在此。”媪惊喜涕下，愿致金六两以请。婶
取还之金不受也。后微疾，梦出门，乘车出旷野，至大
官府，见二伟人衣冠坐堂上，引至堂下。伟人方问姓
氏，婶知其阴府也，遂诵《大悲咒》，左右皆惊愕，其堂摇
动不已。二伟人立语曰：“勿诵，放尔归矣。”一吏持大簿
书至案，伟人问曰：“记得还李媪珠子事否？”婶曰：“记之。”
其一伟人曰：“当展二十年寿。”其一曰：“得无太多也？”其
一曰：“妇人而不爱珠宝，此可尚也。”俾人送还，复乘车
至门首而入，见其尸卧帐中，惊而寤起，后二十年乃
卒。

《春渚纪闻》：“宣和间，朝廷收复燕云，即科郡县，敷率第
第，出钱增免夫钱。海州怀仁县杨六秀才妻刘氏，夫
死，独与一子俱，而家素饶于财。闻官司督率严促，而
贫下户艰于输纳。即请于县，乞以家财十万缗，以免
下户之输。县令欣然从之，调夫辇运，数日，尽空其库
藏者七间。因之扫治，设佛供三昼夜。既毕，明旦视之”，
则屋间之钱，己复堆垛盈满，数之，正十万缗，而皆用
红麻为贯。每五缗作辫，辫首必有一小木牌，上书“麻
青”二字。观者惊异，莫知其然。或有释之者曰：“闻青州
府麻员外家至富，号麻十万家，岂非神运其钱至此
耶？”刘氏因密令人往青州踪迹之，果有州民麻氏，其
富三世，自其祖以钱十万镇库，而未尝用也。一夕失
之，不知所往，刘氏即专人致殷勤于麻氏，请具舟车
复归此钱。麻惊嗟久之，而遣介委曲附谢：“吾家福退
钱归有德，出于天授，今复往取，违天理而非人情，不
敢祗领也。”刘氏知其不可，曰：“我诚输此钱以助国用，
岂当更有之。”即施贫民，及助修佛道观宇，一钱不留
于家，家益富云。